Velký Hornek

Velký Hornek je prírodná rezervácia nachádzajúca sa v južnej časti CHKO Moravský kras na rozmedzí katastrov mestskej časti Brno-Líšeň a obce Mokrá-Horákov. Predmetom ochrany sú stepné a lesostepné spoločenstvá s fragmentami dúbrav (dub plstnatý), v ktorých sa nachádza najsevernejšia lokalita výskytu radu chránených druhov rastlín a živočíchov. Z botanického i zoologického hľadiska sa jedná o jednu z najcennejších lokalít južnej časti Moravského krasu.
Prírodné pomery.
Stanovište.
Rezervácia je situovaná na náhornej plošine a k nej priľahlých prudkých svahoch ústiacich dole do hlbokého údolia Říčky. K veľkému druhovmu bohatstvu prispieva ako geologické podložie tvorené doskovitými, dobre odlučnými vrchne devónskymi biodetritickými hádsko-říčskými vápencami líšeňského súvrstvia, tak aj veľké rozpätie nadmorských výšok (275-427 m), ktoré tak dáva vzniknúť radu rozmanitých biotopov. Značný vplyv má aj niekdajšie hospodárske využívanie tejto oblasti, ešte začiatkom 20. storočia odlesnené a využívané ako pasienky a zdroj palivového dreva. Vznik čistín umožnil rozšírenie radu svetlomilných a teplomilných druhov rastlín a živočíchov, niektoré z nich (kosatec nízky ("Iris pumila"), oman hodvábny ("Inula oculus-christi") a i.) tu majú jedinú lokalitu výskytu v celom Moravskom krase.
Fauna a flóra.
Velký Hornek patrí k druhovo neobyčajne bohatým oblastiam. Bryologické prieskumy potvrdili výskyt 69 druhov machorastov, niektoré z nich patria v Česku k celorepublikovo ohrozeným. Podobne vysoká je aj rozmanitosť húb (366 druhov). Bolo zaregistrovaných 45 druhov vtákov, z toho 35 hniezdiacich.
Plošinu v najvyšších partiách územia, kde boli lesy vyrúbané kvôli pastvinám, postupne zarastajú druhovo chudobné spoločenstvá nepôvodných rastlín, napr. agát biely ("Robinia pseudacacia"), ovsík obyčajný ("Arrhenatherum elatius") a lastovičník väčší ("Chelidonium majus"). Medzi týmito porastami sa roztrúsene vyskytujú enklávy bezlesia s radom ohrozených a chránených druhov, napr. poniklecom veľkovetým ("Pulsatilla grandis"), omanom hodvábnym ("Inula oculus-christi"), kosatcom nízkym ("Iris pumila"), hlaváčkom jarným ("Adonis vernalis"), jagavkou konáristou ("Anthericum ramosum") a i. Na najteplejších stanovištiach sa vyskytujú teplomilné dubové lesy s dominantným dubom zimným ("Quercus petraea"), krovitým drieňom obyčajným ("Cornus mas"), v podraste napr. s jasencom bielym ("Dictamnus albus") a prvosienkou jarnou ("Primula veris"). Svahy porastajú výmladkovými dubovo-hrabovými lesmi s bohatým podrastom, napr. pľúcnikom lekárskym ("Pulmonaria officinalis"), hviezdicou veľkokvetou ("Stellaria holostea"), veternicou hájnou ("Anemonoides nemorosa"), pečeňovníkom trojlaločným ("Hepatica nobilis") alebo svíbom krvavým ("Cornus sanguinea"). Na strmých svahoch hlbšie v údolí rastie suťový les s hrabom obyčajným ("Carpinus betulus"), v ktorého podraste sa vyskytujú napr. lipnica hájna ("Poa nemoralis"), pakost smradľavý ("Geranium robertianum") alebo chránená ľalia zlatohlavá ("Lilium martagon"). V úzkom údolí Říčky potom prevažujú brehové porasty jelšín s jelšou lepkavou ("Alnus glutinosa"), slezinovkou striedavolistou ("Chrysosplenium alternifolium"), prvosienkou vyššou ("Primula elatior") alebo netýkavkou nedotklivou ("Impatiens noli-tangere").
Z významných druhov bezstavovcov sa tu na jedinej lokalite v Česku vyskytuje podobník jednopásavý, ďalej napr. kriticky ohrozený motýľ jasoň chochlačkový ("Parnassius Mnemosyne"), ohrozený roháč veľký ("Lucanus cervus") alebo slimák zebrovka stepná (známy v Česku len z niekoľkých lokalít). Z vtákov je možné na Velkom Horneku zastihnúť ďatľa čierneho ("Dryocopus martius"), ďatľa veľkého ("Dendrocopos major"), žlnu zelenú ("Picus viridis"), brhlíka obyčajného ("Sitta europaea"), drozda plavého ("Turdus philomelos"), mlynárku dlhochvostú ("Aegilathos caudatus"), orieška hnedého ("Troglodytes troglodytes"), sýkorku uhliarku ("Parus ater"), sýkorku belasú ("Parus coeruleus"), sýkorku chochlatú ("Parus cristatus"), sýkorku veľkú ("Parus major") a i. Z ďalších stavovcov sú významné chránené druhy jašterica zelená ("Lacerta viridis") a rosnička zelená ("Hyla arborea").